《重九偕张棣笙施衡甫两学博叔兄子承登道场山至万象塔，北望太湖放歌纪事》
清代·许传霈

我生少小客菰城，日对城南山之塔。塔矗山顶不知名，但喜山塔天作合。

续来此邦已壮年，城郭人民历变迁。不寻名胜徒惆怅，碌碌车马走烽烟。

何幸今岁又三到，山灵号咷转为笑。九月九日天气清，漫集壶觞邀同调。

初入平陂蚁珠穿，旋跻危磴猾巢悬。股栗神眩难休息，攀扶直欲穷崖巅。

忽起天风何浩浩，此身已在千岩表。昂瞻天外阊阖开，俯瞰群山培塿小。

方见斯塔位置间，卓立苍茫我欢颜。本有康庄达人境，绝无尘俗绾仙寰。

平时所见乃山背，欲登不登三十载。端由恒蹊迷浅人，井观万物等盆戴。

崎岖阅尽履坦途，浮障销除證真吾。到此如酬饥渴愿，装严非独宝浮屠。

浮屠北望渺无极，滚滚洪涛天一色。吴越具区八百里，塔势空横影卧黑。

山川呼吸灵气通，方丈蓬壶在眼中。况复奇峰罗七二，奔赴俨出偏师攻。

塔兮会心寂铃语，尽大乾坤理如许。登临此地揽其全，学海学山齐得所。

山前落日不可留，一啸长空木落秋。青林红树相应答，读书当有何楷俦。

噫吁嘻，未到山头不见湖，日对此山何为乎。我今疑晢归去发长歌，欲问看山不足苏东坡。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。